สังคมข่าวหุ้น
*ดัชนีตลาดหุ้นไทยวานนี้ ( 8 มิ.ย. 64) ปิดที่ระดับ 1,612.88 จุด เพิ่มขึ้น 0.29 จุด (+0.02%) มูลค่าการซื้อขาย 100,259.61 ล้านบาท
8 มิ.ย. 2564

ย่าหยา
*ดัชนีตลาดหุ้นไทยวานนี้ (8 มิ.ย. 64) ปิดที่ระดับ 1,612.88 จุด เพิ่มขึ้น 0.29 จุด (+0.02%) มูลค่าการซื้อขาย 100,259.61 ล้านบาท
*เรื่องวัคซีนเดินหน้าฉีดตามแผนวันแรก (7 มิ.ย.) ตามแผนได้แบบสวย ๆ แถมมีการลงนามนำเข้าวัคซีน “จอห์นสัน แอนด์ จอห์นสัน 25 ล้านโดส พร้อมจัดหาซิโนแวค เพิ่มเติมอีก 8 ล้านโดส ก็ดันหุ้นไทยเขียว ๆ หน่อย “ย่าหยา” เป็นปลื้มเลยเจ้าค่ะ
*แม้ว่าดัชนีหุ้นไทยจะขยับไม่แรง แต่แรงก็ยังไม่ตก ยังสามารถยืนหนึ่งทะลุ 1,600 จุดได้อยู่
*“อภิชาติ ผู้บรรเจิดกุล” ผู้อำนวยการอาวุโส สายงานวิเคราะห์เชิงกลยุทธ์ บริษัทหลักทรัพย์ ทิสโก้ จำกัด ชี้ หุ้นไทยได้ปัจจัยบวกจากจัดหาวัคซีนโควิดเพิ่มได้ครบ 100 ล้านโดส แต่ยังต้องติดตามความคืบหน้าการฉีดวัคซีนด้วยหลังยังฉีดได้น้อยอยู่ หากจะสร้างภูมิคุ้มกันหมู่จะต้องฉีดให้ได้ราว 450,000 โดสต่อวัน เลยให้กรอบแนวรับ 1,610-1,600 แนวต้าน 1,625-1,630 จุด
*หลังจากบริษัท ไทยเอ็นวีดีอาร์ จำกัด (Thai NVDR) ประกาศให้นักลงทุนสามารถเข้าลงทุนในหุ้น KBANK ได้ตั้งแต่วันที่ 8 มิ.ย. 64 เป็นต้นไป ก็ดันราคาหุ้น KBANK วานนี้ บวกกว่า 2% เชียวนะ นักวิเคราะห์ต่างพาเหรดเชียร์ “ซื้อ” หุ้น KBANK งานนี้นักวิเคราะห์ กรุงศรี ให้ราคาเป้าหมายที่ 162 บาท ฝั่งนักวิเคราะห์เมย์แบงก์ กิมเอ็ง ให้เป้าหมายเชิงกลยุทธ์ 160 บาท ข่าวบวก ๆ แบบนี้ ทำให้คิดถึง “ขัตติยา อินทรวิชัย” ผู้หญิงเก่งแห่งเคแบงก์ขึ้นมาเลยจ้าค่ะ
*ช่วงนี้น่าจะฤกษ์ดี นักลงทุนรายใหญ่พากันดอดเพิ่มหุ้นรักเข้าพอร์ต ล่าสุด “ดรณ์ เทียนถาวรวงษ์” ดอดเก็บหุ้นบริษัท เอ็ม.ซี.เอส.สตีล จำกัด (มหาชน) หรือ MCS เพิ่มอีก 0.6292% รวมถือ 5.0318%
*ขณะที่ “จารุณี ชินวงศ์วรกุล” เข้าซื้อหุ้นบริษัท สยามราชธานี จำกัด (มหาชน) หรือ SO เพิ่มอีก 0.1559% รวมถือ ในมือ 4.537%
*ด้าน “จิรศักดิ์ จิยะจันทน์” ก็ขอเก็บหุ้นบริษัท ยงไทย จำกัด (มหาชน) หรือ YCI อีก 6.3174% ทำให้ในมือถือหุ้น YCI รวมมากถึง 10.272% สงสัย “ย่าหยา” ต้องกลับมาโฟกัสหุ้นเหล่านี้บ้างแล้วสินะ
*สถาบันการเงินเดินหน้าช่วยลูกค้ารับมือโควิดต่อเนื่อง ล่าสุด “สุวรรณ แทนสถิตย์” กรรมการรองผู้จัดการใหญ่ ธนาคารกรุงเทพ จำกัด (มหาชน) หรือ BBL แจ้งว่า ธนาคารได้จับมือกับสำนักงานประกันสังคมเตรียมปล่อยกู้ให้กับผู้ประกอบการสูงสุดไม่เกิน 15 ล้านบาทต่อสถานประกอบการ หวังช่วยเพิ่มสภาพคล่องเพื่อให้มีการจ้างงานผู้ประกันตนต่อเนื่อง โดยคิดดอกเบี้ยต่ำคงที่ตลอด 3 ปี แค่ 2.75% ต่อปี กรณีมีหลักทรัพย์ค้ำประกัน หรือ 4.75% ต่อปี กรณีไม่มีหลักทรัพย์ค้ำประกัน หรือค้ำประกันโดยบุคคล หรือบรรษัทประกันสินเชื่ออุตสาหกรรมขนาดย่อม (บสย.) วงเงินรวมทั้งโครงการ 3 หมื่นล้านบาท
*ฝั่ง “วีรเวท ไชยวรรณ” ผู้ช่วยกรรมการผู้จัดการ สายงานบริหารเครือข่ายสาขา ธนาคารไทยเครดิต เพื่อรายย่อย จำกัด (มหาชน) แจ้งว่า ธนาคารได้ปรับขึ้นดอกเบี้ยเงินฝากเป็น 1.35% ต่อปี เป้าหมายหลักคือต้องการส่งเสริมการออมสร้างความมั่นคงในชีวิตของลูกค้า
*หลังจากแอปฯ “เป๋าตัง” มีการอัปเดตเวอร์ชั่นล่าสุด กลายเป็นเรื่องดราม่าครั้งใหญ่ หลังจากแอปฯ เป๋าตังเพิ่มช่องความยินยอมเปิดเผยข้อมูลส่วนบุคคล หลายคนไม่เข้าใจคิดว่าเป็นการบังคับให้กดยินยอมเลยดราม่ากันรัว ๆ ล่าสุด แบงก์กรุงไทย (KTB) แจ้งยกเลิกระบบให้ความยินยอมเปิดเผยข้อมูลส่วนบุคคลบนแอปฯ เป๋าตัง เพื่อป้องกันความสับสนเรียบร้อยแล้ว เพื่อลดความกังวลของผู้ใช้งาน ส่วนผู้ใช้งานที่ให้ความยินยอมไปแล้ว ระบบจะยกเลิกให้ “อัตโนมัติ” ตั้งแต่คืนวันที่ 7 มิ.ย.ที่ผ่านมา งานนี้ “ผยง ศรีวณิช” กรรมการผู้จัดการใหญ่ คงน่าจะปวดหัวไม่น้อย “ย่าหยา” เป็นกำลังใจให้นะเจ้าคะ